Diari Oficial de la Generalitat Valenciana


Sumari del DOGV 8059, del 09-06-2017 (2017/4827)

RESOLUCIÓ de 31 de maig de 2017, del director general de Relacions amb les Corts, per la qual es publica el conveni marc entre la Generalitat, a través de la Conselleria d'Educació, Investigació, Cultura i Esport, i l'Institut Ramon Llull per a la promoció del valencià en l'àmbit universitari.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8059

Data del DOGV
:   09-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4827


Data del document
:   31-05-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 31 de maig de 2017, del director general de Relacions amb les Corts, per la qual es publica el conveni marc entre la Generalitat, a través de la Conselleria d'Educació, Investigació, Cultura i Esport, i l'Institut Ramon Llull per a la promoció del valencià en l'àmbit universitari. [2017/4827]  
La Generalitat, a través de la Conselleria d'Educació, Investigació, Cultura i Esport, i l'Institut Ramon Llull han subscrit, el dia 5 d'abril de 2017, el conveni marc per a la promoció del valencià en l'àmbit universitari, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 30 de maig de 2017 i número 677/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 31 de maig de 2017.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Conselleria d'Educació, Investigació, Cultura i Esport de la Generalitat Valenciana i l'Institut Ramon Llull per a la promoció del valencià en l'àmbit universitari  
  
  
València, Barcelona, 5 d'abril de 2017  
  
Reunits  
D'una banda, Vicent Marzà Ibáñez, conseller d'Educació, Investigació, Cultura i Esport de la Generalitat Valenciana,  
I de l'altra, Manuel Forcano Aparicio, director de l'Institut Ramon Llull.  
  
Actuen  
El primer, en nom i representació de la Conselleria d'Educació, Investigació, Cultura i Esport de la Generalitat Valenciana, en virtut del nomenament efectuat pel Decret 8/2015, de 29 de juny, del president de la Generalitat, de les facultats conferides pel Reglament orgànic i funcional de la Conselleria d'Educació, Investigació, Cultura i Esport aprovat pel Decret 155/2015, de 18 de setembre, de conformitat amb l'article 6.3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, i facultat per a la signatura d'aquest conveni per l'acord del Consell de 17 de febrer de 2017.   
El segon, en nom i representació de l'Institut Ramon Llull, en virtut del nomenament efectuat per l'Acord de la Junta Rectora de l'Institut Ramon Llull, de data 1 de març de 2016, i de les facultats conferides per l'article 13.2.f dels seus Estatuts.  
  
EXPOSEN  
I. La Conselleria d'Educació, Investigació, Cultura i Esport de la Generalitat Valenciana (a partir d'ara, la Conselleria), és el departament del Consell al qual correspon exercir, entre altres, les competències en matèria d'educació, política lingüística i ensenyament d'idiomes. És per això que el Reglament orgànic i funcional d'aquesta Conselleria, entre les funcions de la Direcció General de Política Lingüística i Gestió del Multilingüisme, preveu la de fomentar la cooperació i la coordinació amb altres institucions competents en matèria de política lingüística d'altres administracions autonòmiques i amb altres entitats estatals i internacionals, per a la difusió i la promoció del valencià.  
  
II. L'Institut Ramon Llull (a partir d'ara, l'IRL) és una entitat de dret públic de caràcter associatiu dotada de personalitat jurídica pròpia i sense ànim de lucre, integrat per l'Administració de la Generalitat de Catalunya i l'Ajuntament de Barcelona, que té com a finalitat la projecció i difusió exterior de la llengua i la cultura catalanes en totes les seues expressions. Per al compliment dels seus objectius, l'Institut Ramon Llull dóna suport a les polítiques de relacions exteriors en l'àmbit cultural de les institucions consorciades. Amb aquesta finalitat, l'Institut s'ocupa de promoure els estudis de llengua a les universitats de fora del domini lingüístic articulades per mitjà de la Xarxa Universitària d'Estudis Catalans a l'Exterior, d'afavorir-ne els estudis i la investigació arreu del món, així com d'organitzar les proves per a l'obtenció dels certificats de coneixements de llengua catalana, d'acord amb el Marc europeu comú de referència per a l'aprenentatge, l'ensenyament i l'avaluació de llengües  
III. De conformitat amb el «Dictamen sobre els principis i criteris per a la defensa de la denominació i l'entitat del valencià», aprovat per l'Acadèmia Valenciana de la Llengua el 9 de febrer de 2005 i publicat en el DOGV el 12.04.2005, «la llengua pròpia i històrica dels valencians, des del punt de vista de la filologia, és també la que comparteixen les comunitats autònomes de Catalunya i de les Illes Balears i el Principat d'Andorra. [...] És un fet que a Espanya hi ha dos denominacions igualment legals per a designar aquesta llengua: la de valencià, establida en l'Estatut d'Autonomia de la Comunitat Valenciana, i la de català, reconeguda en els estatuts d'autonomia de Catalunya i les Illes Balears» (§ 6).  
IV. Ambdues parts manifesten la seua voluntat de col·laborar a promoure els elements fonamentals de la llengua que comparteixen des de fa gairebé huit segles i, especialment, de promoure-la i projectar-la a l'exterior de la Comunitat Valenciana.  
V. El curs acadèmic 2011-2012 va finalitzar el programa de lectorats de llengua, literatura i cultura valencianes que organitzaven les universitats valencianes i finançaven a tres bandes l'Acadèmia Valenciana de la Llengua, la Conselleria d'Educació de la Generalitat Valenciana i la Universitat de València, la Universitat d'Alacant i la Universitat Jaume I. Per tal de salvaguardar la continuïtat d'alguns dels lectorats, el 26 de juliol de 2012 l'Acadèmia Valenciana de la Llengua i l'IRL van signar un conveni de col·laboració per al manteniment dels lectorats valencians en l'exterior durant el curs 2012-2013. La signatura d'aquest acord va propiciar la col·laboració de la Universitat Jaume I i la Universitat de València en el finançament dels lectorats. Posteriorment, l'IRL i l'Acadèmia Valenciana de la Llengua han ratificat anualment la seua voluntat de continuar col·laborant en aquesta activitat, que s'ha formalitzat amb la signatura de convenis anuals de data 10 de juliol de 2013, 16 de juliol de 2014 i 21 de setembre de 2015.  
VI. Atès que la Conselleria té la voluntat d'assumir la col·laboració amb l'IRL en la promoció del valencià i en la creació i en el manteniment de lectorats i càtedres en universitats de l'exterior de la Comunitat Valenciana, de Catalunya i de les Illes Balears on s'imparteixen estudis de la llengua, la literatura i la cultura pròpies d'aquests territoris, ambdues parts manifesten el seu acord a signar un conveni de col·laboració per a aquesta finalitat.  
I, en el marc de les relacions institucionals que desitgen mantenir i amb la finalitat d'establir els termes de la col·laboració, ambdues parts es reconeixen la capacitat legal necessària per a subscriure el conveni d'acord amb les següents  
  
  
Clàusules  
  
Primera. Objecte del conveni  
L'objecte del conveni és la col·laboració entre l'IRL i la Conselleria per a la promoció del valencià en universitats de l'exterior de la Comunitat Valenciana, de Catalunya i de les Illes Balears que tindrà com a finalitat l'establiment i funcionament de programes de lectorats i càtedres en universitats ubicades a l'exterior de l'àmbit lingüístic que comparteixen.  
En aquests lectorats i càtedres s'impartiran estudis de llengua, de literatura i de cultura pròpies de la Comunitat Valenciana, de Catalunya i de les Illes Balears. Així mateix es realitzaran activitats acadèmiques i d'investigació, organització de seminaris, conferències, jornades, simposis, etc. que contribuïsquen a la seua promoció i difusió.  
També es col·laborarà, conjuntament amb les universitats participants en els programes dels lectorats i càtedres, per a propiciar la realització de proves per a l'obtenció dels certificats oficials de coneixements lingüístics.  
  
  
Segona. Relació amb les universitats de l'exterior  
L'IRL es compromet a establir els contactes i a dur a terme les actuacions necessàries amb les universitats de l'exterior per a gestionar el manteniment i funcionament dels lectorats i càtedres que tindran adscrits, i a informar-ne puntualment la Conselleria.  
Per a aquelles universitats que la Conselleria considere estratègiques, els contactes per a establir-hi la docència s'efectuaran conjuntament entre la Conselleria i l'IRL.  
Ambdues parts es comprometen a subscriure conjuntament convenis singulars anuals per a la consecució dels objectius. Aquests convenis recolliran quines són les universitats on s'impartirà la docència, la programació, el calendari de les activitats, els continguts curriculars proposats per les universitats, les condicions de contractació del professorat per part de les universitats, els costos de l'activitat docent i de promoció cultural, així com les obligacions i les aportacions econòmiques de les parts implicades.  
  
Tercera. Professorat  
El professorat serà seleccionat per l'IRL, mitjançant una convocatòria pública, de comú acord entre les parts i haurà de complir els requisits acadèmics necessaris que s'estipulen.  
La Conselleria podrà participar en el procés de selecció del professorat, en els termes que s'acorden. Es vetllarà perquè el nombre de professors valencians siga proporcional al nombre d'universitats que compten amb un finançament total o parcial de la Conselleria.  
  
Quarta. Aportacions de les parts  
Les despeses que genere la realització de les activitats programades i la contractació del professorat per part de les universitats de l'exterior seran assumides per l'IRL i la Conselleria, una vegada descomptades, si n'hi ha, les aportacions de la universitat de l'exterior i, si escau, d'altres institucions implicades. Als efectes del que s'estableix en l'apartat anterior, la Conselleria i l'IRL establiran, en els convenis singulars anuals esmentats a la clàusula segona, els imports que aportaran cadascuna de les parts signants així com els pagaments que se'n deriven d'acord amb les previsions pressupostàries vigents.  
La Conselleria aportarà la quantitat que s'estipule en el conveni anual en concepte d'ajuda per a la promoció del valencià en les universitats de l'exterior.  
L'IRL s'ocuparà de transferir les aportacions esmentades directament a les universitats de l'exterior, d'acord amb el que s'establisca en el conveni singular que se subscriga en cada universitat.  
L'IRL i la Conselleria oferiran, a les universitats de l'exterior, poder participar en els diversos programes dirigits a les universitats de la Xarxa Universitària d'Estudis Catalans a l'Exterior per a activitats acadèmiques i culturals, formació i assessorament per al professorat, i programes per a estudiants.  
  
Cinquena. Comissió de seguiment  
Es constitueix una comissió de seguiment formada per dues persones representants de la Conselleria nomenades pel director general competent en política lingüística i dos representants de l'IRL, nomenades pel director de l'IRL, per a supervisar i vetlar per l'aplicació dels compromisos adoptats en aquest conveni i per a intercanviar opinions i informar les parts signants del conveni per a acomplir millor els seus objectius. Les actes, acords o informes d'aquesta comissió s'hauran de remetre a la Direcció General de Política Lingüística i Gestió del Multilingüisme de la Conselleria i a la Direcció de l'IRL.  
En cas d'incompliment de les obligacions i compromisos assumits per cadascuna de les parts, el conveni podrà ser rescindit, per a la qual cosa caldrà seguir el que s'estableix en l'article 51.2c de la Llei 40/2015, d'1 d'octubre, de règim jurídic del sector públic.  
Així mateix la comissió resoldrà els problemes d'interpretació i compliment que es puguen plantejar respecte del conveni.  
  
Sisena. Menció de les parts  
Cadascuna de les parts es compromet a fer menció explícita de l'altra en tota la documentació que es genere sobre aquesta col·laboració.  
  
Setena. Vigència del conveni  
El conveni entrarà en vigor el dia de la signatura i tindrà una vigència de quatre anys llevat que alguna de les parts signants manifeste a l'altra la seua voluntat de denunciar-lo mitjançant carta certificada amb justificant de recepció amb una antelació mínima de tres mesos a la data de la seua finalització.  
  
Huitena. Naturalesa jurídica  
El present conveni marc té naturalesa administrativa i, d'acord amb el que disposa l'article 4.1.c del Reial decret legislatiu 3/1011, de 14 de novembre, pel qual s'aprova el text refós de la Llei de contractes del sector públic, queda fora de la regulació de la llei esmentada, els principis de la qual, no obstant això, s'aplicaran en la resolució de dubtes o llacunes que s'hi puguen presentar.  
  
Novena. Jurisdicció  
La Conselleria i l'IRL es comprometen a resoldre de manera amistosa qualsevol desacord que puga sorgir en el desenvolupament del conveni.  
Si no s'arribara a un acord, les qüestions litigioses seran de coneixement i competència de l'ordre jurisdiccional contenciós administratiu.  
  
  
Desena. Obligacions econòmiques  
L'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desplegament, no podran suposar obligacions econòmiques per a la Generalitat i per a l'IRL, en tot cas, hauran de ser ateses amb els seus mitjans personals i materials.  
En cada exercici pressupostari es tramitarà el conveni singular anual basant-se en l'import que indiquen la Llei de pressupostos de la Generalitat Valenciana i la disposició pressupostària de l'IRL per a l'exercici corresponent.  
  
Onzena. Resolució o modificació  
Les parts podran modificar o resoldre aquest conveni en qualsevol moment per acord mutu. Qualsevol de les parts podrà, al seu torn, denunciar el conveni comunicant-ho per escrit a l'altra part amb tres mesos d'antelació a la data en què està previst que acabe.  
La resolució del conveni no afectarà, si és el cas, la finalització de les activitats que estiguen en execució.  
  
I, en prova de conformitat i acceptació, les parts signen aquest conveni en dos exemplars i a un sol efecte, en el lloc i la data indicats en l'encapçalament del text del conveni.  
  
El conseller d'Educació, Investigació, Cultura i Esport de la Generalitat Valenciana: Vicent Marzà Ibáñez.  
El director de l'Institut Ramon Llull: Manuel Forcano Aparicio.